**Ռեյմոնդ Ուոլես «Ռեյ» Բոլջեր** (անգլ.՝ Raymond Wallace «Ray» Bolger հունվարի 10, 1904(1904-01-10), Dorchester, Բոստոն, ԱՄՆ - հունվարի 15, 1987(1987-01-15), Լոս Անջելես, Կալիֆոռնիա, ԱՄՆ), ամերիկացի դերասան և պարող։

Կենսագրություն
--------------

Ծնվել է Բոստոնում՝ իռլանդացի կաթոլիկներ Աննի Ուոլեսի և Ջեյմս Էդվարդ Բոլջերի ընտանիքում։ Երիտասարդ տարիներից զբաղվել է պարով և 1920-ական թվականների սկզբին իր կարիերան սկսել է վոդևիլներում ելույթներով։ 1926 թվականին Բրոդվեյում տեղի է ունեցել նրա առաջնաելույթը, որտեղ հաջորդ մի քանի տարիներին նա հաջողության է հասել և մի շարք հայտնի մյուզիքլներում իր վիրտուոզ պարային համարների շնորհիվ ընդունվել է հանրության կողմից։ 1949 թվականին Բոլջերը «Որտե՞ղ է Չարլին» մյուզիքլում իր գլխավոր դերի համար դարձել է «Թոնի» հեղինակավոր թատերական մրցանակի դափնեկիր։

Կինոէկրաններում Բոլջերի առաջնաելույթը տեղի է ունեցել 1926 թվականին, սակայն իր լիարժեք կարիերան սկսել է միայն 1936 թվականին՝ *«MGM»*-ի հետ պայմանագիր կնքելուց հետո։ Իր առաջին դերերը նա կատարել է «Մեծն Զիգֆիլդը» և «Սիրեցյալները» ֆիլմերում, իսկ համբավ ձեռք ՝ բերել 1939 թվականի Վիկտոր Ֆլեմինգայի «Օզ երկրի հրաշագործը» նշանավոր կինոնկարի Խրտվիլակի դերից հետո։ Երկրորդ համաշխարհային պատերազմի տարիներին Բոլջերը Միացյալ սպասարկման կազմակերպությունների հետ միասին շատ է շրջագայել Խաղաղ օվկիանոսի ռազմակայաններում։ Պատերազմի ավարտից հետո նա վերադարձել է կինոէկրան, որտեղ շարունակել է հայտնվել մյուզիքլներում, որոնց թվում են «Հարվիի աղջիկները», «Ապրիլը Փարիզում» և «Փոքրիկները խաղալիքների երկրում»։

1950-ական թվականների սկզբից Բոլջերը սկսել է շատ աշխատել հեռուստատեսությունում, որտեղ 1953-1955 թվականներին ունեցել է իր սեփական «Որտե՞ղ է Ռեյմոնդը» կատակերգական շոուն։ Բացի այդ, նա նաև որպես հյուր հանդես է եկել բազմաթիվ հեռուստասերիալներում, որոնց թվում են «Փարտրիջ ընտանիքը», «Փոքրիկ տնակ տափաստանում», «Ֆանտազիայի կղզին» և «Սիրո նավակ» հեռուստասերիալները։ «Օզ երկրի հրաշագործը» ֆիլմի իր խաղընկերներ՝ Մարգարեթ Հեմիլթոնի և Ջեք Հեյլիի հետ նա հաճախ հարցազրույցներ է տվել հեռուստահաղորդումների և վավերագրական ֆիլմերի համար։

Բոլջերը համոզված հանրապետական է եղել, որը 1968 թվականին քարոզել է Ռիչարդ Նիքսոնի օգտին։

Նա վերջին անգամ հեռուստատեսությամբ երևացել է 1984 թվականին՝ մահից երեք տարի առաջ։

Երկար տարիների ընթացքում դերասանն եղել է Լոս Անջելեսի Բարի Հովվի կաթոլիկ եկեղեցու անդամ, ինչպես նաև եղել է կինեմատոգրաֆիստների կաթոլիկ գիլդիայի անդամ։ Ռեյ Բոլջերը մահացել է միզապարկի քաղցկեղից 1987 թվականին 83 տարեկան հասակում։ Դերասանը հուղարկավորվել է Կալվեր Սիթիի Սուրբ Խաչ կաթոլիկ գերեզմանատանը։ Կինոյում և հեռուստատեսությունում ունեցած ներդրման համար Ռեյ Բոլջերը Հոլիվուդյան փառքի ծառուղում արժանացել է երկու աստղերի։ Նրա կինը՝ Գվենդոլին Ռիկարդը, որի հետ նա եղել է 1929 թվականից ի վեր, ամուսնու հետ ապրել է 10 տարի և մահացել է 1997 թվականին։

Մահվան պահին Բոլջերը եղել է «Օզ երկրի հրաշագործը» ֆիլմի հիմնական դերասանական կազմի վերջին կենդանի դերասաններից մեկը։ Նրա մահվանից երկու օր անց *«Chicago Tribune»* թերթում հրապարակվել է ծաղրանկար, որը պատկերում էր Դորոտիին և նրա ընկերներին Զմրուխտե քաղաքի ճանապարհին պարով հեռացող և նրանց հետևում զվարթ պարող Խրտվիլակին։

Մրցանակներ
----------

* 1949 թվական «Թոնի» մրցանակ — «Լավագույն դերասան մյուզիքլում» («Որտե՞ղ է Չարլին»)

Ծանոթագրություն
---------------

1. 1 2 3 4  Internet Broadway Database — 2000.
2. 1 2 3 4  Discogs — 2000.
3. 1 2 3 4  filmportal.de — 2005.
4. 1 2  *Deutsche Nationalbibliothek* Record #134608011 // Gemeinsame Normdatei (գերմ.) — 2012—2016.
5. ↑
6. ↑
7. ↑  «Broadway: The American Musical. Stars Over Broadway. Ray Bolger». PBS. Արխիվացված է օրիգինալից 2012 թ․ ապրիլի 18-ին. Վերցված է 2012 թ․ սեպտեմբերի 18-ին.
8. ↑  «Ray Bolger Biography (1904-)». Filmreference.com. Վերցված է 2012 թ․ սեպտեմբերի 18-ին.
9. ↑  «*Where's Raymond?*/ *The Ray Bolger Show*». ctva.biz. Արխիվացված է օրիգինալից 2011 թ․ հուլիսի 6-ին. Վերցված է 2011 թ․ մարտի 14-ին.
10. ↑  Republicans for Racial Justice: Abraham Lincoln and Ulysses S. Grant // *Realignment, Region, and Race*. — Emerald Publishing Limited, 2018-04-16. — С. 77–102. — ISBN 9781787437920, 9781787437913.
11. ↑  *Claude Conyers* Bolger, Ray. — Oxford University Press, 2011-02-23. — (Oxford Music Online).
12. ↑  Church of the Good Shepherd: Our History
13. ↑  Glenn Fowler (1987 թ․ հունվարի 16). «Ray Bolger, Scarecrow in 'Oz' Dies». *The New York Times*. Վերցված է 2008 թ․ հունիսի 5-ին.
14. ↑  *Chicago Tribune* editorial cartoon after Bolger’s death

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռեյ Բոլջեր» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · Դանիական ազգային ֆիլմագրություն · Discogs · Filmportal · Internet Broadway Database · Internet Broadway Database · Internet Movie Database · ԿինոՊոիսկ · MusicBrainz · Find A Grave · WikiTree |
|  |
| Բառարաններ և հանրագիտարաններ | Բրիտանիկա · American National Biography · Notable Names Database |
|  |
| 

|  Չափորոշչային վերահսկողություն |
| --- |
|  |
| BIBSYS: 5074815 · BNE: XX1648202 · BNF: 139301706 · CONOR: 101267555 · GND: 134608011 · GTAA: 83836 · ICCU: DDSV022695 · ISNI: 000000006310123X, 0000000368411810 · LCCN: n82036007 · NLA: 36441024 · NLP: a0000002622050 · NTA: 12414053X · NUKAT: n2011156244 · SUDOC: 067133002 · VIAF: 46949136 · WorldCat VIAF: 46949136 |

 |

 |